ระเบิด! รถบัสทีมอารักขา “ประธานาธิบดีตูนิเซีย“ ดับ 12 ราย
ระเบิด! รถบัสทีมอารักขา “ประธานาธิบดีตูนิเซีย“ ดับ 12 ราย ล่าสุดบีบีซีรายงานว่า นายเบจิ คาอิด เอสเซบซี ประธานาธิบดีตูนิเซียประกาศภาวะฉุกเฉิน 30 วันพร้อมกับสั่งเคอร์ฟิวในพื้นที่เมืองตูนิส เมืองหลวงของประเทศ
25 พ.ย. 2558

สำนักข่าวเอเอฟพีรายงานว่า มีเหตุลอบวางระเบิดรถบัสทีมอารักขา ประธานาธิบดีตูนิเซีย โดยเหตุระเบิดดังกล่าวเกิดขึ้นเมื่อคืนวันอังคารที่ผ่านมา ซึ่งรัฐมนตรีกระทรวงความมั่นคงภายในของตูนิเซียกล่าวว่า การระเบิดเกิดขึ้นบนรถบัสของทีมอารักขาความปลอดภัยประธานาธิบดี เป็นเหตุให้มีเจ้าหน้าที่เสียชีวิตอย่างน้อย 12 รายและได้รับบาดเจ็บอีก 16 คน
ด้านนายโมเอซ ซีนาอุย โฆษกประธานาธิบดีกล่าวกับผู้สื่อข่าวว่า การระเบิดครั้งนี้เป็นการลอบโจมตี พร้อมกับระบุว่าในช่วงที่เกิดการระเบิดรถบัสคันดังกล่าวกำลังเคลื่อนผ่านบริเวณถนนโมฮัมเหม็ดที่ 5 ใจกลางกรุงตูนิส
ขณะที่ยังไม่มีกลุ่มใดออกมากล่าวอ้างความรับผิดชอบกับเหตุโจมตีในครั้งนี้อย่างไรก็ตามในช่วงที่ผ่านมาตูนิเซียต้องเผชิญกับเหตุโจมตีโดยกลุ่มก่อความไม่สงบอิสลาม นับตั้งแต่มีการโค่นล้มระบอบการปกครองของนายไซเน่ เอล อาบีดีน เบน อาลี ผู้นำเผด็จการเมื่อปี 2011
นอกจากนี้ยังมีเหตุโจมตี 2 ครั้งที่พุ่งเป้าสังหารชาวต่างชาติในพิพิธภัณฑ์แห่งชาติบาร์โดเมื่อเดือนมีนาคมที่ผ่านมามีผู้เสียชีวิต 21 รายและเหตุโจมตีที่รีสอร์ทในเมืองซูสส์เมื่อเดือนมิถุนายนมีนักท่องเที่ยวเสียชีวิตมากถึง 38 ราย
ล่าสุดบีบีซีรายงานว่า นายเบจิ คาอิด เอสเซบซี ประธานาธิบดีตูนิเซียประกาศภาวะฉุกเฉิน 30 วันพร้อมกับสั่งเคอร์ฟิวในพื้นที่เมืองตูนิส เมืองหลวงของประเทศ
การประกาศภาวะฉุกเฉินครั้งนี้มีขึ้นหลังจากที่เมื่อคืนวันอังคารที่ผ่านมา เกิดเหตุระเบิดบนรถบัสของทีมอารักขาความปลอดภัยประธานาธิบดีขณะที่รถจอดอยู่บริเวณป้ายรถประจำทางเพื่อรับและส่งเจ้าหน้าที่ ซึ่งตั้งอยู่ใกล้กับอดีตสำนักงานใหญ่ของนายซีน อัลลาบิดีน บิน อะลี ประธานาธิบดีคนที่ 2 ของตูนิเซีย
ทั้งนี้ ยังไม่มีรายงานที่แน่ชัดว่าสาเหตุเกิดจากอะไร แต่มีแหล่งข่าวเผยกับรอยเตอร์สว่าคนร้ายอาจจะจุดชนวนระเบิดซึ่งถูกซุกซ่อนไว้บนรถบัสคันดังกล่าว